作者:儲光羲
標題:述華清宮五首
內容:上在蓬萊宮，莫若居華清。朝朝禮玄閣，日日聞體輕。大聖不私己，精禋為群氓。上出蓬萊時，六龍儼齊首。長道舒羽儀，彤雲映前後。天聲殷宇宙，真氣到林藪。昔在軒轅朝，五城十二樓。今我神泉宮，獨在驪山陬。群方趨順動，百辟隨天遊。正月開陽和，通門緝元化。穆穆睟容歸，豈為明燈夜。高山大風起，肅肅隨龍駕。上林神君宮，此地即明庭。山開鴻蒙色，天轉招搖星。三雪報大有，孰為非我靈。